b'\n_START_ARTICLE_\nDominykas Vaitiek\xc5\xabnas\n_START_SECTION_\nI\xc5\xa1silavinimas\n_START_PARAGRAPH_\n2006\xc2\xa0m. baig\xc4\x97 Panev\xc4\x97\xc5\xbeio Juozo Bal\xc4\x8dikonio gimnazij\xc4\x85. 2006 \xe2\x80\x93 2010\xc2\xa0m. dramos aktoriaus bakalauro studijos Lietuvos muzikos ir teatro akademijoje, kurso vadovas prof. Vladas Bagdonas. Specialyb\xc4\x97s d\xc4\x97stytojas Saulius Bareikis. 2010 \xe2\x80\x93 2012\xc2\xa0m. dramos aktoriaus magistro studijos Lietuvos muzikos ir teatro akademijoje. Nuo 2016 met\xc5\xb3 yra urbanistini\xc5\xb3 \xc5\xa1oki\xc5\xb3 mokyklos "Low air" mokinys. Nuo 2017 m. Dominykas tobulina dainavim\xc4\x85 lankydamas muzikinio teatro studijas priva\xc4\x8dioje prof. Derek Barnes dainavimo klas\xc4\x97je, Londone.\n_START_SECTION_\nBiografija\n_START_PARAGRAPH_\n2006 m. \xc4\xafstojo \xc4\xaf special\xc5\xb3 Vlado Bagdono ir Vytauto Kernagio surinkt\xc4\x85 aktori\xc5\xb3\xc2\xa0\xe2\x80\x93 rengini\xc5\xb3 ved\xc4\x97j\xc5\xb3 kurs\xc4\x85 Lietuvos Muzikos ir Teatro akademijoje. 2012 m. baig\xc4\x99s studijas \xc4\x97m\xc4\x97 dirbti pagal specialyb\xc4\x99\xc2\xa0\xe2\x80\x93 iki \xc5\xa1iol dalyvauja \xc4\xafvairiuose scenos men\xc5\xb3 pastatymuose._NEWLINE_Vaidino Klaip\xc4\x97dos Valstybinio Muzikinio teatro ir Kauno Valstybinio Muzikinio teatro spektakliuose, A. Ginio\xc4\x8dio, A. Cholinos, K. Jak\xc5\xa1to, E. Jaro ir kit\xc5\xb3 re\xc5\xbeisieri\xc5\xb3 darbuose. Siekdamas tapti profesionaliu miuziklo \xc5\xbeanro atlik\xc4\x97ju, \xc4\x97m\xc4\x97 aktyviai gilintis \xc4\xaf miuziklo atlikimo subtilumus, tobulino profesinius scenos judesio ir \xc5\xa1okio \xc4\xafg\xc5\xabd\xc5\xbeius Lietuvoje, o specialios miuziklinio dainavimo technikos mokytis nuo 2017 met\xc5\xb3 vyko \xc4\xaf Jungtin\xc4\x99 Karalyst\xc4\x99 pas prof. Derek Barnes._NEWLINE_Devyneris metus k\xc5\xabr\xc4\x97 ir dainavo grup\xc4\x97je \xe2\x80\x9eLi\xc5\xabdni slibinai\xe2\x80\x9c. Grup\xc4\x97 i\xc5\xa1leido 4 autorinius muzikos albumus, suk\xc5\xabr\xc4\x97 kelet\xc4\x85 muzikini\xc5\xb3 program\xc5\xb3, dalyvavo did\xc5\xbeiuosiuose Lietuvos populiariosios muzikos festivaliuose, o 2012 metais buvo pripa\xc5\xbeinta geriausia muzikin\xc4\x97 grup\xc4\x97 Lietuvoje\xc2\xa0\xe2\x80\x93 laim\xc4\x97jo Muzikos Asociacijos \xe2\x80\x9eM.A.M.A\xe2\x80\x9c apdovanojim\xc4\x85. 2017 met\xc5\xb3 atlik\xc4\x97jas kartu su Vilniaus miesto styginiu ansambliu \xe2\x80\x9eMikroork\xc3\xa9stra\xe2\x80\x9c pristat\xc4\x97 ir pirm\xc4\x85j\xc4\x85 savo muzikin\xc4\x99 pjes\xc4\x99-komedij\xc4\x85 \xe2\x80\x9eMuzikanto (i\xc5\xa1)gyvenimo simfonija\xe2\x80\x9c (meno vadovas\xc2\xa0\xe2\x80\x93 Martynas Levickis). Nuo 2018 m. rudens pasirink\xc4\x99s Vitalijaus \xc5\xa0pokai\xc4\x8dio scenin\xc4\xaf pseudonim\xc4\x85 rengia muzikinio stendapo autorinius pasirodymus, 2019 m. pavasar\xc4\xaf i\xc5\xa1leido album\xc4\x85 \xe2\x80\x9eGeras \xc5\xbdmogus\xe2\x80\x9c ir kartu su ritmo grupe pristat\xc4\x97 dviej\xc5\xb3 dali\xc5\xb3 program\xc4\x85 \xe2\x80\x9eGeras \xc5\xbdmogus\xe2\x80\x9c._NEWLINE_Penkerius metus ved\xc4\x97 TV projekt\xc4\x85 Lietuvos T\xc5\xabkstantme\xc4\x8dio vaikai (LRT), informacin\xc4\x99 laid\xc4\x85 \xe2\x80\x9eKult\xc5\xabros diena\xe2\x80\x9c (LRT PLIUS), ir ne vien\xc4\x85 de\xc5\xa1imt\xc4\xaf \xc4\xafvairaus \xc5\xbeanro rengini\xc5\xb3\xc2\xa0\xe2\x80\x93 \xc5\xbeiemos ir vasaros \xc4\xafmoni\xc5\xb3 renginius (\xc4\xafmon\xc4\x97s Western Union, Danske Bank, Alma Littera ir kt.). Ne kart\xc4\x85 yra tap\xc4\x99s Lietuvos Respublikos Prezident\xc5\xabros, Lietuvos Banko rengini\xc5\xb3 ved\xc4\x97ju, ved\xc4\x99s Versli Lietuva organizuojamas ir kitas mokslo konferencijas.\n_START_SECTION_\n\xe2\x80\x9eLi\xc5\xabdni slibinai\xe2\x80\x9c\n_START_PARAGRAPH_\n2008 m. sukurta muzikos grup\xc4\x97. Pagrindiniai grup\xc4\x97s nariai \xe2\x80\x93 Dominykas Vaitiek\xc5\xabnas, Vaidas Kublinskas ir Aist\xc4\x97 Lasyt\xc4\x97. _NEWLINE_ Daugiau apie grup\xc4\x97s \xe2\x80\x9eLi\xc5\xabdni slibinai\xe2\x80\x9c koncertin\xc4\x99 veikl\xc4\x85 galite paskaityti \xc4\x8dia: Koncertin\xc4\x97 veikla.'